Mans sit lank nadat hulle platinum wou steel | Maroela Media
Mans sit lank nadat hulle platinum wou steel
Ses mans is Vrydag in die landdroshof in Port Elizabeth swaar vonnisse opgelê nadat hulle skuldig bevind is aan moord en diefstal.
"Die mans is almal tussen 33 en 40 jaar oud," het brig. Marinda Mills, woordvoerder van die polisie in die Oos-Kaap, gesê. "Patrick Ntsume is gevonnis tot 33 jaar tronkstraf, Unathi Wana vir 30 jaar, Vukile Ngcangisa vir 27 jaar, Luyanda Njokweni vir 25 jaar, Madoda Dopla Nube vir 23 jaar en Xolani Edward Nanto vir ses jaar."
Die mans, buiten Nanto, is skuldig bevind op ses aanklagte van moord, diefstal met verswarende omstandighede en die onwettige besit van vuurwapens. Nanto is tot ses jaar tronkstraf gevonnis vir diefstal.
"Die mans is in 2011 in hegtenis geneem nadat die polisie 'n wenk ontvang het oor 'n beplande kaping van 'n bakkie wat platinum vervoer," het Mills gesê. "Dertien mans het die bakkie voorgekeer en toe hulle ontdek die polisie is teenwoordig, het hulle op die beamptes losgebrand."
Mills sê die polisie het teruggeskiet en ses van die mans is op die toneel dood.
Lt.gen. Celiwe Binta, polisiekommissaris in die Oos-Kaap, het die polisie geprys vir die inhegtenisneming van die mans. -SAPA